ນັກວິເຄາະວ່າ ນາໆຊາດ ບໍ່ສາມາດ​​ຍັບ​ຍັ້ງ ​ເກົາຫລີ​ເໜືອໄດ້
ຄາດ​ວ່າ ສະພາ​ຄວາມ​ໝັ້ນຄົງ ສປຊ ​ຈະ​ພິຈາລະນາ ​ການ​ລົງ​ໂທດ​ບີບ​ຮັດ ​ເກົາຫລີ​ເໜືອເພີ້​ມ​ເຕີມ ​ຍ້ອນການຍິງຈະຫລວດ ປ່ອຍດາວທຽມນັ້ນ.
ບັນດານັກວິເຄາະເຕືອນວ່າ ບໍ່ມີຫຍັງຫລາຍທີ່ປະຊາຄົມນາໆ ຊາດຈະສາມາດເຮັດໄດ້ ເພື່ອຍັບຍັ້ງຄວາມປະພຶດຂອງເກົາ ຫລີເໜືອ ຫລັງຈາກປະເທດຄອມມິວນິສ ທີ່ຢູ່ຢ່າງໂດດດ່ຽວ ດັ່ງກ່າວ ປະສົບຜົນສໍາເລັດໃນການສົ່ງຈະຫລວດລະຍະໄກ ຂຶ້ນໄປປ່ອຍດາວທຽມ ໃນວັນພຸດມື້ນີ້ ບັນນດານັກການທູດ ກ່າວວ່າ ຄາດວ່າສະພາຄວາມໝັ້ນຄົງ ສະຫະປະຊາຊາດ ຈະພິຈາລະນາ ການລົງໂທດບີບຮັດເກົາ ຫລີ ເໜືອເພີ້ມເຕີມ ໂດຍແນ່ໃສ່ເພື່ອເກ້ຍກ່ອມໃຫ້ພຽງຢາງ ເລີກລົ້ມໂຄງການນິວເຄລຍ ແລະລູກສອນໄຟຂອງຕົນ ແຕ່ ບັນດານັກວິເຄາະກ່າວວ່າ ການລົງໂທດຢ່າງໜັກທີ່ໄດ້ເພີ້ມທະວີຂຶ້ນເລື້ອຍມານັ້ນ ໄດ້ສົ່ງຜົນກະທົບພຽງເລັກນ້ອຍຕໍ່ບັນດາ ຜູ້ນໍາປະເທດຄອມມິວນິສແຫ່ງນັ້ນ ຜູ້ທີ່ປາກົດວ່າຍັງສືບຕໍ່ທໍາການໃຊ້ຈ່າຍເງິນຢ່າງຫລວງ ຫລາຍ ເພື່ອພັດທະນາອາວຸດ ໃນຂະນະທີ່ປະຊາກອນຂອງເຂົາເຈົ້າ ຍັງດໍາລົງຊີວິດຢູ່ໃນຄວາມທຸກຍາກລໍາບາກ ນັກວິເຄາະ Mike Chinoy ຈາກພະແນກເອເຊຍຂອງມະຫາວິທະຍາໄລພາກໃຕ້ລັດ California ກ່າວຕໍ່ ວີໂອເອ ວ່າ ຕໍ່ໜ້າການລົງໂທດທີ່ບໍ່ໄດ້ຜົນນັ້ນ ການເຂົ້າພົວພັນ ເຈລະຈາ ກັບ Kim Jong Un ຜູ້ນໍາໜຸ່ມຂອງເກົາຫລີເໜືອອາດຈະເປັນທາງເລືອກ ທາງດຽວ ທີ່ຍັງເຫລືອຢູ່ ຂອງບັນດາປະເທດຕາເວັນຕົກ